Η πίτα του βοσκού (Shepherd’s pie)
Η διάσημη αγγλική Shepherd’s pie στην πιο νόστιμη εκδοχή της.
500 γρ. μοσχαρίσιος κιμάς , 40 ml ελαιόλαδο, 1 ξερό κρεμμύδι, σε μικρά καρέ, 2 μέτρια καρότα, τριμμένα, 1/2 σκελίδα σκόρδου, λιωμένη, 1 κονσέρβα ολόκληρα ντοματάκια, με το χυμό τους, τα οποία θα κόψουμε κονκασέ + 1/2 κονσέρβα ντοματάκια επιπλέον, τα οποία θα πολτοποιήσουμε, 1 κουτ. σούπας ντοματοπελτές , 1/2 κουτ. γλυκού ζάχαρη, 1 κουτ. σούπας θυμάρι φρέσκο, ψιλοκομμένο(ταφύλλα), ή 2 κουτ. σούπας μαϊντανός, ψιλοκομμένος, αλάτι, φρεσκοτριμμένο πιπέρι, 600 γρ. πατάτες, καθαρισμένες και κομμένες σε μέτρια κομμάτια, 30 γρ. βούτυρο ή 50 ml ελαιόλαδο , 80 γρ. τριμμένη γλυκιά γραβιέρα , αλάτι, φρεσκοτριμμένο πιπέρι
Για την πίτα του βοσκού, ζεσταίνουμε μια ευρύχωρη κατσαρόλα σε δυνατή φωτιά και καβουρδίζουμε τον κιμά, όπως φαίνεται στις σελ.: 53 - 54.Προσθέτουμε το λάδι, σοτάρουμε για 1 - 2 λεπτά και στη συνέχεια ρίχνουμε το κρεμμύδι και τα καρότα και τα σοτάρουμε για 2 - 3 λεπτά, ανακατεύοντας τακτικά, μέχρι να μαραθούν. Ρίχνουμε το σκόρδο και το σοτάρουμε για 1/2 λεπτό. Προσθέτουμε τα ντοματάκια, το χυμό και τον πελτέ, τη ζάχαρη, αλάτι και πιπέρι, ανακατεύουμε και, όταν το μείγμα πάρει μια βράση, χαμηλώνουμε τη φωτιά και σιγομαγειρεύουμε για 30 λεπτά, με μισοσκεπασμένη κατσαρόλα. Ελέγχουμε αν ο κιμάς στεγνώσει κατά τη διάρκεια του μαγειρέματος και, αν χρειάζεται, ρίχνουμε λίγο ζεστό νερό. Ο κιμάς πρέπει να μαλακώσει, αλλά να είναι σχετικά ζουμερός. Αποσύρουμε και προσθέτουμε το θυμάρι (ή το μαϊντανό).Στο μεταξύ, σε μια κατσαρόλα βάζουμε τις κομμένες πατάτες, τις καλύπτουμε με κρύο νερό, ρίχνουμε και λίγο αλάτι και τις βράζουμε σε μέτρια φωτιά για περίπου 15 λεπτά ή μέχρι να μαλακώσουν. Τις στραγγίζουμε, τις μεταφέρουμε σε ένα φαρδύ μπολ και τις λιώνουμε με ένα πιρούνι ή με το ειδικό εργαλείο πρες πουρέ ή στο μύλο των λαχανικών (αποφεύγουμε το μπλέντερ, γιατί ο πουρές γίνεται κολλώδης). Προσθέτουμε το γάλα, το βούτυρο ή το λάδι, τη μισή γραβιέρα, αλάτι και πιπέρι και ανακατεύουμε καλά.Προθερμαίνουμε το φούρνο στους 180° C. Αδειάζουμε τον κιμά σε ένα μέτριο, πυρίμαχο ταψί, σχετικά βαθύ. Ισιώνουμε την επιφάνειά του και από πάνω απλώνουμε ομοιόμορφα τον πουρέ. Πασπαλίζουμε την επιφάνεια με την υπόλοιπη τριμμένη γραβιέρα και ψήνουμε για 30 λεπτά, μέχρι η επιφάνεια να χρυσίσει. Σερβίρουμε την ιδιότυπη αυτή πίτα ζεστή (όχι καυτή) ή χλιαρή με κουτάλα.
Αλεύρι (ζύμες),Κιμάς,Μοσχαρίσιος κιμάς,Πατάτες